
Kommunedirektørens innstilling
Planprogram for Grenland renseanlegg med transportsystem, planID 2025008 for Porsgrunn kommune, datert 25.06.2026, fastsettes i medhold av plan- og bygningsloven §§ 4-1 og 12-9.


SAKSUTREDNING

Saksfremstilling
Skien, Porsgrunn og Bamble kommuner samarbeider om planlegging av nytt felles renseanlegg for Grenland med tilhørende transportsystem. Planprogrammet er felles for de tre kommunene, men det skal utarbeides separate reguleringsplaner for hver kommune. For Porsgrunn kommune har planarbeidet planID 2025008.
Denne saken gjelder fastsetting av planprogrammet for Porsgrunn kommunes del av planarbeidet. For Porsgrunn gjelder planarbeidet i hovedsak transportsystemet gjennom kommunen, herunder overføringsledninger fra Knarrdalstrand og Heistad, traséer i Porsgrunnselva, Frierfjorden og Breviksområdet, samt tilpasning til eksisterende teknisk infrastruktur, farleder, havneinteresser, kaianlegg, industriområder og framtidige utviklingsplaner.
Varsel om oppstart av reguleringsplan med planprogram ble sendt til offentlige instanser, naboer og andre interessenter 24.02.2026. Det ble også kunngjort i Telemarksavisa, Porsgrunn Dagblad og Varden 26.02.2026.
Det er mottatt innspill fra offentlige myndigheter, infrastruktureiere, næringsaktører og private. Flere av innspillene er direkte relevante for Porsgrunn kommune, særlig knyttet til sjøledninger, farleder, fiskeriinteresser, forurenset sjøbunn og grunn, eksisterende infrastruktur, havne- og næringsinteresser, kulturminner, vannmiljø, samfunnssikkerhet og anleggsgjennomføring.
Kommunedirektøren vurderer at planprogrammet, med tilhørende oppsummering av innspill, gir et godt og tilstrekkelig grunnlag for videre reguleringsplanarbeid i Porsgrunn kommune. Kommunedirektøren er positiv til innholdet i planprogrammet og anbefaler at planprogrammet fastsettes.
Bakgrunn for saken
Bakgrunnen for planarbeidet er skjerpede krav til rensing av avløpsvann, særlig nitrogenfjerning, for å bedre miljøtilstanden i Oslofjorden. Planprogrammet viser til at sekundærrensing skal være etablert innen 31. desember 2027, at det er gitt pålegg om å utrede nitrogenfjerning, og at Statsforvalteren har varslet krav om nitrogenfjerning for avløpsvann fra tettbebyggelsen i Porsgrunn og Skien.
Dagens avløpshåndtering i Grenland er fordelt på flere separate renseanlegg, blant annet Knarrdalstrand og Heistad i Porsgrunn kommune. Planprogrammet beskriver at dagens anlegg ikke har egne trinn for rensing av organisk stoff eller nitrogen, og at anleggene derfor må oppgraderes betydelig for å møte skjerpede krav.
Prosjektet bygger på tidligere mulighetsstudie og konseptvalgutredning for avløpsstrategi i Grenland. KVU-arbeidet vurderte ulike prinsipielle løsninger for avløpssystemet, herunder sammenslåing av renseanlegg, overordnede prinsipper for transportsystem og utslippsløsning. Prosjektet er nå videreført i forprosjektfase.
Planarbeidet i Porsgrunn kommune
Porsgrunns del av tiltaket gjelder i hovedsak transportsystemet for avløpsvann til det planlagte felles renseanlegget.
Store deler av transportsystemet ligger i Porsgrunn kommune. Fra Knarrdalstrand, som skal transformeres til pumpestasjon, skal avløpsvann overføres videre til nytt felles renseanlegg. Heistad renseanlegg skal også tilknyttes nytt transportsystem via ny pumpestasjon i Møllebukta i Bamble før avløpet pumpes videre til felles renseanlegg.
Planprogrammet beskriver at det er vurdert flere alternative traséer mellom Tollnes og Knarrdalstrand, samt overføringsledninger fra Herre til Kidøya og videre til Knarrdalstrand. Nye overføringsledninger planlegges i sjø- og nærområder med betydelige industri- og havneinteresser, blant annet ved Herøya, Brevik, Grenland Havn og Frierfjorden.
Kommuneplanens arealdel viser at Porsgrunnselva og områdene ved Breviksodden i hovedsak er avsatt til bruk og vern av sjø og vassdrag med tilhørende strandsone. Områdene er også omfattet av hensynssone for farled, der det ikke tillates tiltak som svekker framkommeligheten eller sikkerheten i hoved- og biled.
Dette innebærer at det videre planarbeidet i Porsgrunn særlig må avklare:
trasévalg i sjø og eventuelt på land
forholdet til farleder, sjøtransport og havneinteresser
konsekvenser for fiskeri og reketrålfelt
virkninger for vannmiljø, sedimenter og forurenset sjøbunn
forholdet til industri, teknisk infrastruktur og sikkerhetssoner
kulturminner i sjø og på land
anleggsgjennomføring, midlertidige arealbeslag og berørte næringsinteresser
Planprogrammet
Planprogrammet beskriver rammene for det videre reguleringsplanarbeidet, hvilke temaer som skal utredes, sentrale problemstillinger, medvirkning og videre prosess. Planforslag med konsekvensutredning skal utarbeides på grunnlag av fastsatt planprogram.
Det legges opp til at det utarbeides en felles konsekvensutredning for hele prosjektet, slik at samlede virkninger på tvers av kommunegrensene kan vurderes. Samtidig skal det utarbeides separate reguleringsplaner for Skien, Porsgrunn og Bamble, tilpasset tiltakene i den enkelte kommune.
Følgende temaer skal konsekvensutredes:
naturmangfold på land
kulturminner og kulturmiljø
friluftsliv
klimagassutslipp
luftforurensning og lukt
støy i anleggs- og driftsfase
vannmiljø, økologisk og kjemisk tilstand og naturmangfold i vann
forurenset grunn
For Porsgrunn kommune vurderer kommunedirektøren at særlig temaene vannmiljø, forurenset sjøbunn, fiskeriinteresser, farleder, teknisk infrastruktur, kulturminner, samfunnssikkerhet, anleggsgjennomføring og berørte næringsinteresser er sentrale for det videre planarbeidet.
Innkomne merknader med særlig relevans for Porsgrunn kommune
Det er utarbeidet en egen oppsummering av innspill til planarbeidet for Porsgrunn kommune - se vedlegg. Oppsummeringen viser at det er mottatt innspill fra offentlige myndigheter, infrastruktureiere, næringsaktører og private.
Farleder, sjøtransport og fiskeri
Fiskeridirektoratet peker på viktige fiskeplasser i Brevikfjorden og Eidangerfjorden, både for passive og aktive redskaper. Direktoratet viser til at varslet planområde overlapper deler av registrert reketrålfelt, og at sjøledning innenfor slike områder kan utgjøre et fysisk hinder og redusere fiskemulighetene. Forslagsstiller svarer at fiskeriinteressene og konsekvenser for bruk av aktive og passive fiskeredskaper skal inngå i konsekvensutredningen av traséalternativene. Videre skal trasé og teknisk løsning vurderes med sikte på å redusere konflikter og opprettholde muligheten for fiske. Kommunedirektøren vurderer at dette er særlig relevant for Porsgrunn kommune, ettersom sjøledninger og traséer skal vurderes gjennom Porsgrunnselva, Frierfjorden, Breviksundet og nærliggende sjøområder.
Vannmiljø, sedimenter og forurensning
Statsforvalteren har pekt på at berørte kyst- og elvevannforekomster har moderat økologisk og dårlig kjemisk tilstand, og at tiltaket ikke må medføre forringelse eller gjøre det vanskeligere å nå miljømålene etter vannforskriften. Statsforvalteren har også pekt på behov for vurdering av avrenning, oppvirvling, fysisk påvirkning, spredning av partikler, sedimenter og forurensning. Forslagsstiller svarer at konsekvensutredningen skal belyse virkninger for vannmiljøet i både anleggs- og driftsfase, herunder samlet belastning, resipientforhold, hovedutløp og nødoverløp, oksygenforhold, driftsavvik og virkninger av utslipp i driftsfasen. Kommunedirektøren vurderer at dette må være et hovedtema i videre planarbeid for Porsgrunn, særlig fordi tiltaket berører Porsgrunnselva, Frierfjorden, Breviksundet og sjøområder med kjent industrihistorikk.
Teknisk infrastruktur, kraftanlegg og sikkerhetssoner
Lede AS har vist til eksisterende elektriske anlegg i planområdet, herunder regionalnett, distribusjonsnett, høyspentkabler, luftledninger og behov for nettstasjoner. Forslagsstiller svarer at eksisterende kraftanlegg skal ivaretas i plankart, reguleringsbestemmelser og planlegging av anleggsgjennomføring, og at kryssinger mellom avløpsledninger og kraftkabler skal avklares i dialog med Lede. Dette er relevant for Porsgrunn fordi transportsystemet skal etableres i områder med betydelig teknisk infrastruktur, sjøledninger, kabler, industri og havnefunksjoner.
Samfunnssikkerhet og storulykkeproblematikk
DSB har pekt på behovet for å avklare om slambehandlings- og biogassanlegg kan omfattes av storulykkeforskriften, og at planområdet har etablerte storulykkevirksomheter og gassrørledninger i Frierfjorden. Forslagsstiller svarer at forholdet til nærliggende storulykkevirksomheter, eksisterende gassrørledninger og eventuell storulykkeproblematikk skal vurderes i ROS-analysen. Planprogrammet legger også opp til at ROS-analysen skal omtale blant annet transport av farlig gods, områdestabilitet, forurenset grunn og sjøbunn, stormflo, havnivåstigning, skredfare, flomfare, tilsiktede handlinger og vurdering av storulykkeforskriften. Kommunedirektøren vurderer at dette er viktig for Porsgrunn, særlig på grunn av nærheten til industriområder, Frierfjorden, sjøtransport, gassrørledninger og annen kritisk infrastruktur.
Kulturminner og kulturmiljø
Telemark fylkeskommune viser til kjente automatisk fredete kulturminner og behov for arkeologiske registreringer. Norsk Maritimt Museum har varslet høyt potensial for hittil uregistrerte kulturminner langs valgt ledningstrasé og krever registreringer under vann. Planområdet ligger også delvis innenfor nasjonalt viktige kulturmiljøer, herunder KUL K213 Verksteds-, brynesteins- og porselensområdet i Porsgrunn og KUL K204 Brevik. Forslagsstiller svarer at kulturminner og kulturmiljø på land og i sjø skal konsekvensutredes, og at registreringer under vann planlegges i samråd med Norsk Maritimt Museum. Kommunedirektøren vurderer at dette er et sentralt tema for Porsgrunns del av planarbeidet, særlig ved Brevik, Porsgrunnselva og sjøområder med potensial for maritime kulturminner.
Berørte næringsinteresser i Porsgrunn
Scala Down Town AS har gitt innspill knyttet til eiendom langs Porsgrunnselva, eksisterende kai, nylig vedtatt reguleringsplan, planlagt utvikling, parkering og mulig småbåthavn. Det bes om at trasé, dybde, teknisk løsning og sikkerhetssoner ikke hindrer eksisterende eller planlagt utvikling. 
Trosvik Group AS har vist til gjeldende reguleringsplan for Trosvikbukta, framtidig utvikling av kaianlegg, sjøtransport, mulig mottak av overskuddsmasser og behov for å vurdere næringsinteresser i konsekvensutredningen. Forslagsstiller svarer at kartlegging av viktige næringsinteresser gjennomføres som del av planprosessen, og at dialog opprettes dersom tiltaket kan komme i konflikt med aktuelle næringsinteresser.
Kommunedirektøren vurderer at dette må følges opp i det videre planarbeidet, særlig ved valg av trasé, vurdering av anleggsgjennomføring, midlertidige arealbeslag og eventuelle reguleringsbestemmelser.
Kommunedirektørens vurdering
Kommunedirektøren er positiv til innholdet i planprogrammet og vurderer at det gir et godt grunnlag for videre reguleringsplanarbeid i Porsgrunn kommune.
Planprogrammet er etter kommunedirektørens vurdering tilstrekkelig bredt og relevant for å fange opp de viktigste problemstillingene som gjelder Porsgrunns del av tiltaket. Dette gjelder særlig forholdet til Porsgrunnselva, Frierfjorden, Breviksundet, Knarrdalstrand, Heistad, farleder, fiskeri, sjøtransport, forurenset sjøbunn, industri- og havneinteresser, teknisk infrastruktur, kulturminner og samfunnssikkerhet.
Kommunedirektøren vurderer det som positivt at det legges opp til en felles konsekvensutredning for hele prosjektet. Transportsystemet og utslippsløsningen har sammenheng på tvers av kommunegrensene, og virkninger for vannmiljø, fjordområder, teknisk infrastruktur, sjøtransport og berørte interesser kan ikke vurderes isolert innenfor én kommune. Samtidig er det viktig at Porsgrunns lokale forhold framgår tydelig i den reguleringsplanen som skal behandles av Porsgrunn kommune. 
Kommunedirektøren legger til grunn at konsekvensutredningen må gi et etterprøvbart beslutningsgrunnlag for behandling av planforslaget. Det innebærer at virkninger for farleder, sjøtransport, fiskeri, vannmiljø, forurensning, kulturminner, næringsinteresser, jordvern, friluftsliv, støy, trafikk og samfunnssikkerhet må beskrives konkret der tiltaket berører Porsgrunn. Videre må eventuelle avbøtende tiltak, hensynssoner, rekkefølgekrav eller andre nødvendige reguleringsmessige virkemidler må sikres i plankart og bestemmelser dersom utredningene viser behov for dette. Dette gjelder blant annet forhold til farled, teknisk infrastruktur, forurenset grunn og sjøbunn, kulturminner, fiskeriinteresser, samfunnssikkerhet og anleggsgjennomføring.
Fastsetting av planprogrammet innebærer ikke endelig godkjenning av tiltaket, trasévalg eller tekniske løsninger. Fastsettingen innebærer at kommunen fastsetter rammene for videre utredning og planarbeid. Endelig vurdering av arealbruk, konsekvenser, traséer, avbøtende tiltak og reguleringsbestemmelser skjer ved senere behandling av reguleringsplanforslaget. På denne bakgrunn vurderer kommunedirektøren at planprogrammet er egnet som styringsdokument for videre planarbeid. Kommunedirektøren er positiv til innholdet i planprogrammet og anbefaler at det fastsettes.
Økonomiske konsekvenser
Saken gjelder fastsetting av planprogram og innebærer ikke vedtak om gjennomføring av tiltaket, investeringsramme eller finansiering. Det videre prosjektet vil kunne få økonomiske konsekvenser for Porsgrunn kommune, blant annet gjennom framtidig eierskap, drift, tilknytning til nytt felles renseanlegg, ombygging av eksisterende anlegg og etablering av transportsystem. Slike forhold behandles ikke endelig i denne saken, men må vurderes gjennom videre prosjektarbeid, økonomiske beslutningsprosesser og eventuelle senere investeringsvedtak.
Klima- og miljøkonsekvenser
Prosjektets hovedformål er å legge til rette for bedre rensing av avløpsvann og redusert miljøbelastning, særlig knyttet til nitrogenutslipp og miljøtilstanden i Oslofjorden og Grenlandsfjordene. For Porsgrunn er de viktigste klima- og miljøtemaene i denne fasen knyttet til vannmiljø, økologisk og kjemisk tilstand, forurenset sjøbunn og grunn, naturmangfold i vann, klimagassutslipp, anleggsarbeid, støy, luftforurensning, friluftsliv, kulturminner og virkninger for sjø- og strandsoneområder. Planprogrammet legger opp til at disse temaene skal utredes i konsekvensutredningen eller gjennom egne fagutredninger. Kommunedirektøren vurderer at planprogrammet gir et tilstrekkelig grunnlag for å utrede klima- og miljøkonsekvensene av tiltaket i Porsgrunn kommune.
Medvirkning
Planprogrammet beskriver at naboer, lokale interessegrupper, berørte myndigheter og andre relevante aktører skal inviteres til å delta i dialogmøter eller informasjonsmøter. Det er også lagt opp til dialog gjennom planforum, prosjektmøter og høringsprosesser. Kommunedirektøren vurderer at videre medvirkning særlig må rettes mot berørte grunneiere, næringsaktører, havne- og sjøtransportinteresser, infrastruktureiere, fiskeriinteresser, kulturminnemyndigheter og sektormyndigheter. Dette er viktig når trasévalg, tekniske løsninger, anleggsgjennomføring og eventuelle reguleringsmessige begrensninger konkretiseres.
Konklusjon
Kommunedirektøren vurderer at planprogrammet for Grenland renseanlegg med transportsystem, planID 2025008 for Porsgrunn kommune, er tilstrekkelig bearbeidet etter høring. Planprogrammet gir et godt grunnlag for videre arbeid med reguleringsplan, konsekvensutredning, ROS-analyse og fagutredninger for den delen av tiltaket som berører Porsgrunn kommune. Innkomne merknader er oppsummert og kommentert, og relevante temaer er i hovedsak fulgt opp i planprogrammet og i føringene for videre planarbeid. Kommunedirektøren er positiv til innholdet i planprogrammet og anbefaler at planprogrammet fastsettes.
 
Vedlegg
Planprogram for Grenland renseanlegg med transportsystem, planID 2025008, datert 25.06.2026
Oppsummering av innspill – Grenland renseanlegg med transportsystem i Porsgrunn, planID 2025008, datert 06.08.2026



image1.png




